Diari Oficial de la Generalitat Valenciana


Sumari del DOGV 3188, del 20-02-1998 (1998/938)

ACORD de 17 de desembre de 1997, de la Comissió Territorial d'Urbanisme de València, relatiu a la revisió de les Normes Subsidiàries de Museros.
------------------------------------------------------------------------------------------------------------------------------------------------

### Dades del document

Número de DOGV
:   3188

Data del DOGV
:   20-02-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/938


Data del document
:   17-12-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 17 de desembre de 1997, de la Comissió Territorial d'Urbanisme de València, relatiu a la revisió de les Normes Subsidiàries de Museros. [1998/X938]
  
Vist l'expedient tramés per l'Ajuntament de Museros, relatiu a la revisió de Normes Subsidiàries, i de conformitat amb els següents:
  
Antecedents de fet
  
Primer
  
L'expedient, l'aprovà inicialment el ple de l'Ajuntament el 23 de juliol de 1992 i, després del pertinent període d'informació pública, l'aprovà provisionalment el 19 de novembre de 1992.
  
Segon
  
La Comissió Territorial d'Urbanisme de València, en sessió de 25 de juliol de 1994, adoptà l'acord de supeditar l'aprovació definitiva de la revisió de les Normes Subsidiàries de Planejament de Museros que es reflectisca gràficament la zona de reserva ferroviària al sòl urbà.
  
Tercer
  
Amb data 22 d'agost de 1994, el director general d'Urbanisme i Ordenació Territorial considerà completat l'acord de la Comissió Territorial d'Urbanisme de València, de 25 de juliol de 1994, pel qual declara definitivament aprovada la revisió de les Normes Subsidiàries, i va ordenar la publicació en el Boletín Oficial del Estado de la citada resolució.
  
Quart
  
La Secció Primera de la Sala Contenciosa Administrativa del Tribunal Superior de Justícia de València, en la Sentència núm. 896 de 1997, recaiguda en el contenciós administratiu 915/95, anul·la l'aprovació definitiva per la Comissió Territorial d'Urbanisme de València de la revisió de les Normes Subsidiàries, que insta al fet que es procedisca a l'obertura d'un nou tràmit d'informació pública, atesa la introducció de modificacions substancials sense haver-s'hi complit el dit tràmit.
  
Cinquè
  
Amb data 15 de desembre de 1997, té entrada en el registre de la Comissió Territorial d'Urbanisme de València la documentació remesa per l'Ajuntament de Museros, que consisteix en projecte complet de les Normes Subsidiàries aprovat pel Plenari municipal d'11 de desembre de 1997, després de la submissió a informació pública del citat projecte, i es presenta durant el dit període una al·legació que és desestimada. El contingut del projecte coincideix amb l'aprovat per la Comissió Territorial d'Urbanisme de València que fou objecte de recurs.
  
Sisè
  
La Comissió Informativa de la Comissió Territorial d'Urbanisme de València, en la sessió de 5 de desembre de 1997, emeté informe relatiu al projecte que ens ocupa, i es compleix així allò que s'ha preceptuat en l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha sigut correcta de conformitat amb allò que s'ha establit en la legislació aplicable, i es compleix en els seus termes el veridicte de la Sentència núm. 896, de 1997, de la Secció Primera de la Sala Contenciosa Administrativa del Tribunal Superior de Justícia de València.
  
Segon
  
Ha sigut remès un document del projecte degudament diligenciats, on consta el projecte de memòria informativa i justificativa, normes urbanístiques i plans d'informació i d'ordenació, amb la qual cosa es compleix allò que s'ha disposat en la legislació aplicable.
  
Tercer
  
La Comissió Territorial d'Urbanisme és l'òrgan competent per a emetre dictamen resolutori sobre l'aprovació definitiva de les Normes Subsidiàries de municipis de menys de 50.000 habitants, de conformitat amb allò que s'ha disposat en l'article 38.3, per remissió de la disposició transitòria setena, de la Llei Reguladora de l'Activitat Urbanística, en relació amb l'article 10.A, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que antecedeix, la Comissió Territorial d'Urbanisme, en sessió de 17 de desembre de 1997, acorda
  
Aprovar la revisió de les Normes Subsidiàries de Museros, i dóna compliment a allò que ha establert el Tribunal Superior de Justícia de la Comunitat Valenciana, en la Sentència núm. 896, de 1997.
  
L'Ajuntament de Museros haurà de notificar el contingut d'aquest acord a tots els particulars interessats en l'expedient de referència.
  
Contra aquesta resolució, que no posa fi a la via administrativa, es podrà interposar recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir de la data de recepció de aquesta notificació.
  
Tot això sense perjudici que puga exercir qualsevol altre recurs que s'hi estime oportú.